Gĩcunjĩ gĩa 17
Arori Arĩa Magendaga Matũteithagia Atĩa?
Maandĩko ma Gĩkristiano marĩa maandĩkirũo na Kĩgiriki nĩ magwetete Baranaba na mũtũmwo Paulo maita maingĩ. Athuri acio maatungataga marĩ arori arĩa magendaga, magaceeragĩra ciũngano cia karine ya mbere. Nĩkĩ? Nĩ maarũmbũyagia ariũ a Ithe wao a kĩĩroho matarĩ na ũhinga. Paulo oigire atĩ eendaga ‘macoke magaceerere ariũ a Ithe wao’ nĩguo mamenye ũrĩa maathiaga na mbere. Nĩ eerutĩire gũthiĩ kilomita magana maingĩ nĩguo akamekĩre hinya. (Atũmwo 15:36) Arori aitũ arĩa magendaga ũmũthĩ makoragwo na wendi o ta ũcio.
Mokaga gũtwĩkĩra ngoro. O mũrori wa mũthiũrũrũko aceeragĩra ciũngano ta 20 ũguo, akahũthĩra kiumia kĩmwe na o kĩũngano maita merĩ mwaka. Mũrori wa ng’ongo aceeragĩra mĩthiũrũrũko ta ikũmi ũguo, agaceerera ciũngano na agakorũo arĩ mũikarĩri-gĩtĩ hingo ya igomano ciothe cia mũthiũrũrũko riita rĩmwe o mwaka. No tũgunĩke mũno nĩ ũmenyeru wa ariũ acio a Ithe witũ na wa atumia ao harĩ arĩa mahikanĩtie. Nĩ merutanagĩria kũmenya andũ othe arĩa ethĩ o na arĩa akũrũ, na gũthiĩ na ithuĩ ũtungata-inĩ na rĩrĩa tũraruta arutwo aitũ a Bibilia. Arori acio hamwe na athuri nĩ mathiaga gũceerera andũ makĩrĩithia kĩũngano, ningĩ nĩ marutaga mĩario ya gwĩkĩra ngoro nĩguo matwĩkĩre hinya hĩndĩ ya mĩcemanio na igomano.—Atũmwo 15:35.
Marũmbũyagia andũ othe. Arori arĩa magendaga nĩ marũmbũyagia mũno ũrĩa ciũngano irathiĩ na mbere kĩĩroho. Nĩ mekaga mũcemanio na athuri a kĩũngano na ateithia a ũtungata nĩguo mamenye ũrĩa kĩũngano kĩrathiĩ na mbere, na kũmahe ũtaaro mangĩhũthĩra makĩruta wĩra wao. Nĩ mateithagia mapainia kũgaacĩra ũtungata-inĩ wao, na magakenera kũmenyana na arĩa mambĩrĩirie kũnyitanĩra na ithuĩ ica ikuhĩ, na kũigua ũrĩa marathiĩ na mbere kĩĩroho. O ũmwe wa ariũ acio a Ithe witũ erutagĩra arĩ ‘mũthiritũ wa kũrutithanagia wĩra nake nĩ ũndũ witũ.’ (2 Akorintho 8:23) Nĩ twagĩrĩirũo kwĩgerekania na wĩtikio na wĩrutĩri wao harĩ Ngai.—Ahibirania 13:7.
Arori arĩa magendaga maceeragĩra ciũngano marĩ na muoroto ũrĩkũ?
Ũngĩgunĩka atĩa nĩ iceera rĩao?
kik_Latn kik_Latn kik_Latn kik_Latn kik_Latn kik_Latn kik_Latn